1.Sissejuhatus

Määruse (EL) nr 575/2013 (edaspidi „kapitalinõuete määrus”) artikli 36 lõike 1 punkti e kohaselt arvavad krediidiasutused ja investeerimisühingud esimese taseme põhiomavahendite kirjetest maha krediidiasutuse või investeerimisühingu bilansis oleva kindlaksmääratud hüvitisega pensionifondi vara.

Rahvusvahelise raamatupidamisstandardi 19 „Hüvitised töötajatele” (edaspidi „IAS 19”) läbivaatamine on toonud kaasa muutused kindlaksmääratud hüvitisega pensionifondi vara hindamises. Kapitalinõuete määruse artikli 519 kohaselt tuleb komisjonil koostada Euroopa Parlamendile ja nõukogule aruanne selle kohta, kas muudetud IAS 19, koostoimes pensioni netovara mahaarvamisega, nagu see on sätestatud artikli 36 lõike 1 punktis e, põhjustaks krediidiasutuste ja investeerimisühingute omavahendite soovimatu volatiilsuse.

Komisjonil on palutud võtta arvesse aruannet, mille EBA on koostanud sellel teemal vastavalt mandaadile, mis on sätestatud samas artiklis. Kui asjakohane, siis lisatakse komisjoni aruandele seadusandlik ettepanek kehtestada omavahendite arvutamise eesmärgil kord kindlaksmääratud hüvitisega pensionifondi netovara või -kohustuste kohandamiseks.

EBA esitas oma aruande pealkirjaga „On the impact on the volatility of own funds of the revised IAS 19 and the deduction of defined pension assets from own funds under Article 519 of the Capital Requirements Regulation (CRR)” (edaspidi „EBA aruanne”) 24. juunil 2014.

Käesoleva komisjoni aruandega täidetakse juriidilist kohustust hinnata mõju, mis kaasneb väga spetsiifiliste muudatustega krediidiasutuste ja investeerimisühingute esimese taseme põhiomavahendite arvutamises seoses kapitalinõuete määruse vastuvõtmise ja uue IAS 19-ga.

2.Põhiküsimused

2.1.Kapitalinõuete määruse kohane käsitlus praegu

Kapitalinõuete määruse artiklis 36 on sätestatud, et pangad peavad esimese taseme põhiomavahendite kirjetest arvama maha kindlaksmääratud hüvitisega pensionifondi vara. Sellise käsitluse põhjuseks on argument, et usaldatavuse seisukohast on selle vara kahjumikatmisvõime küsitav. Kui pank pankrotistuks või tema suhtes peaks algatama kriisilahenduse, ei saaks seda vara kasutada kahjude katmiseks.

Tuleks märkida, et kapitalinõuete määruse artiklis 41 on kehtestatud sellest üldisest mahaarvamisest erand seoses kindlaksmääratud hüvitisega pensionifondi varaga, mida krediidiasutus või investeerimisühing saab piiramatult kasutada, tingimusel et tal on selleks järelevalveasutuse luba.

2.2.IAS 19 läbivaatamisest tulenevad muudatused

IAS 19 läbivaatamine on toonud kaasa muutused kindlaksmääratud hüvitisega pensionifondi vara hindamises. EBA on teinud kindlaks vaid kaks IAS 19 läbivaatamisega seotud aspekti, mis võivad mõjutada omavahendite arvutamist.

1.Kindlustusmatemaatiliste kasumite ja kahjumite kohene kajastamine: IAS 19 eelmise versiooni kohaselt ei tulnud kindlustusmatemaatilise eelduse muutusi võtta arvesse kohe, kui need jäid teatud koridori („koridori”-meetod) ja neid võis jaotada mitmele perioodile, samas kui läbivaadatud IAS 19 kohaselt tuleb need kajastada kohe.

2.Kõigi möödunud tööalase teenistuse kulutuste kohene kajastamine: möödunud tööalase teenistuse kulutused näitavad eelnevate perioodide kindlaksmääratud hüvitiste kohustuse nüüdisväärtuse muutust, mis tuleneb plaani muutmisest või piiramisest. Eelmise IAS 19 kohaselt kajastati garanteeritud möödunud tööalase teenistuse kulutusi kasumiaruandes kohe, samal ajal kui garanteerimata teenistuse kulutusi kajastati keskmise üleandmisperioodi jooksul lineaarselt.